KIRJALLINEN KYSYMYS E-2554/01 esittäjä(t): Salvador Garriga Polledo (PPE-DE) komissiolle. EU:n luopuminen Yhdysvaltojen vastaisista sanktioista tapauksessa Foreign Sales Corporation.



Virallinen lehti nro 134 E , 06/06/2002 s. 0047 - 0048



KIRJALLINEN KYSYMYS E-2554/01 esittäjä(t): Salvador Garriga Polledo (PPE-DE) komissiolle (19. syyskuuta 2001) Aihe: EU:n luopuminen Yhdysvaltojen vastaisista sanktioista tapauksessa Foreign Sales Corporation Maailman kauppajärjestö on jo toistamiseen alle kahden vuoden aikana antanut yhteisön argumenttien mukaisen ratkaisunsa miljoonaluokan FSC-ohjelmaa (Foreign Sales Corporation) vastaan. Maailman kauppajärjestö katsoo, että tämä järjestelmä ei ole järjestön sääntöjen mukainen ja vaatii Yhdysvaltain hallitusta muuttamaan sitä. EU uhkasi aikanaan esittävänsä ainakin 4 miljardin dollarin korvausvaatimukset siinä tapauksessa, että Maailman kauppajärjestö katsoisi yhteisön olevan oikeassa. Aikooko komissio vaatia mainittuja korvauksia, pienentää tapaukseen liittyviä vaatimuksiaan vai pelkästään luopua vaatimuksistaan tekemällä molempia osapuolia tyydyttävän sopimuksen? Pascal Lamyn komission puolesta antama vastaus (5. marraskuuta 2001) Maailman kauppajärjestön (WTO) paneeli totesi lokakuussa 1999, että ulkomaisten myyntiyhtiöiden (FSC) verotuskohtelu Yhdysvalloissa on vastoin WTO:n määräyksiä. WTO:n valituselin vahvisti paneelin päätöksen helmikuussa 2000. Yhteisö ja Yhdysvallat sopivat syyskuussa 2000 tämän tapauksen käsittelyssä käytettävästä menettelytavasta. Sopimuksessa määrätään seuraavaa: - Yhteisö aloittaa nopeutetun riitojen ratkaisumenettelyn WTO:ssa. Menettelyn yhteydessä voidaan vedota WTO:n valituselimeen sen selvittämiseksi, onko ulkomaisille myyntiyhtiöille maksettavia hyvityksiä koskeva lainsäädäntö sopusoinnussa WTO:n määräysten kanssa. - Yhteisö pyytää myös WTO:n riitojenratkaisuelimeltä lupaa toteuttaa Yhdysvaltoihin kohdistettavia vastatoimia, joihin sisältyy kauppamyönnytysten soveltamisen keskeyttäminen, sekä esittää toteutettavien vastatoimien määrää koskevan ehdotuksen ja alustavan luettelon yhdysvaltalaisista tuotteista, joihin rangaistustoimenpiteitä olisi sen mielestä sovellettava. Jos Yhdysvallat vastustaa yhteisön vaatimien vastatoimien tasoa, asia saatetaan WTO:n välimiesmenettelyyn. Välimiesmenettely otetaan käyttöön vasta sitten kun WTO:n riitojenratkaisumenettely on saatettu päätökseen. - Yhteisö määrää Yhdysvaltoihin kohdistettavia vastatoimia ainoastaan, jos WTO toteaa, että ulkomaisille myyntiyhtiöille maksettavia hyvityksiä koskeva lainsäädäntö on määräysten vastainen. Yhteisö esitti WTO:lle 17. marraskuuta 2000 sekä kauppamyönnytysten soveltamisen keskeyttämistä koskevan pyynnön että neuvottelupyynnön, jotka muodostavat kiistojen ratkaisumenettelyn ensimmäisen vaiheen. WTO:n paneeli totesi 20. elokuuta 2001, että ulkomaisille myyntiyhtiöille maksettavia hyvityksiä koskeva lainsäädäntö on määräysten vastainen. Yhdysvallat käytti WTO:n asiaa koskevien määräysten mukaista valitusoikeuttaan ja valitti päätöksestä WTO:n valituselimelle 15. lokakuuta 2001. Valituselimen on annettava päätös 90 päivän kuluessa valituksen esittämisestä. Välimiesmenettely, jonka avulla pyritään selvittämään, onko yhteisön vaatimien vastatoimien määrä asianmukainen, käynnistyy ilman eri toimenpiteitä uudelleen kiistojen ratkaisumenettelyn lopussa. WTO:n välimiesten on siten vahvistettava niiden vastatoimien määrä, jotka Euroopan yhteisö voi kohdistaa Yhdysvaltoja vastaan. Vahvistettava määrä voi olla enintään yhteisön alunperin vaatiman 4 000 miljoonan dollarin suuruinen. Edellä esitetyn perusteella voidaan todeta selvästi, ettei komissio ole luopunut mistään WTO:n jäsenyyteen perustuvista oikeuksistaan. Kuten edempänä todetaan, WTO:n valituselin tarkastelee paneelin päätöstä, ja jos se vahvistaa päätöksen, välimiehet vahvistavat niiden vastatoimien määrän, jotka yhteisöllä on oikeus toteuttaa. Komissio toivoo kuitenkin edelleen, että Yhdysvallat ryhtyy noudattamaan WTO:n päätöksiä.